text: Jaguarer født i Skærup
  25 juni 2013 kl. 06.24
  To jaguar-killinger er kommet til verden i den lille dyrepark Skærup Zoo ved Fredericia. De to hunner har taget farve efter deres forældre, så den ene er sort, mens den anden er plettet.
  Hanjaguaren i dyreparken er også sort, mens hunnen er plettet.
  - Det er meget sjældent at de store kattedyr bliver sorte. I naturen bliver kun omkring fem til seks procent af jaguarerne sorte, så det er fantastisk, at en af ungerne også er sort, siger Karina Schou, Skærup Zoo. 
  Sorte jaguarer kaldes pantere.
  Jaguaren er det største og farligste rovdyr i Sydamerika. Den minder om leoparden i Afrika og Asien, men er meget mere muskuløs end leoparden.
  Jaguaren kan nedlægge et byttedyr, der vejer fem gange så meget som den selv. Den jager alle større dyr i Sydamerikas jungle såsom tapir, hjort, flodsvin og navlesvin.
  Jaguarens værste fjende er mennesker. De bliver jaget, fordi de angriber kvæg og andre husdyr. Derfor er den blevet sjælden eller udryddet i mange områder.
  Dyreparkens hjemmeside.
  Se killingerne i TV SYD Nyheder 19.30.
  